b"\n_START_ARTICLE_\nAnna Maria Revert\xc3\xa9\n_START_SECTION_\nFormaci\xc3\xb3\n_START_PARAGRAPH_\nEls primers passos en el m\xc3\xb3n de la m\xc3\xbasica van ser amb els seus pares (el pare era clarinetista de l\xe2\x80\x99Orquestra Simf\xc3\xb2nica de Barcelona i Nacional de Catalunya i la mare, pianista). Posteriorment va ampliar els estudis musicals al Conservatori Superior de M\xc3\xbasica de Barcelona, on obtindria el t\xc3\xadtol de professora de piano i de solfeig. Tamb\xc3\xa9 curs\xc3\xa0 estudis superiors d\xe2\x80\x99harmonia, contrapunt i fuga. L\xe2\x80\x99any 1985 va comen\xc3\xa7ar a estudiar carill\xc3\xb3 amb Maria Dolors Coll, primer, i posteriorment amb Leen\xe2\x80\x99t Hart, carillonista i professor neerland\xc3\xa8s. Tamb\xc3\xa9 ha perfeccionat la seva t\xc3\xa8cnica en les escoles de carillonistes dels Pa\xc3\xafsos Baixos i a Dinamarca. A m\xc3\xa9s dels estudis musicals, Anna Maria Revert\xc3\xa9 \xc3\xa9s llicenciada en Filosofia i Ci\xc3\xa8ncies de l\xe2\x80\x99Educaci\xc3\xb3 per la Universitat de Barcelona.\n_START_SECTION_\nCarillonista\n_START_PARAGRAPH_\nCom a carillonista, ha actuat per tot Europa, els Estats Units i Austr\xc3\xa0lia. \xc3\x89s autora de m\xc3\xa9s de 400 arranjaments per al seu instrument, la majoria dels quals s\xc3\xb3n de m\xc3\xbasica catalana. Tamb\xc3\xa9 ha escrit m\xc3\xbasica per a carill\xc3\xb3 sol, i per a carill\xc3\xb3 en combinaci\xc3\xb3 amb altres instruments. A m\xc3\xa9s, ha estat guardonada amb diversos premis internacionals de carill\xc3\xb3, i forma part habitualment del jurat d'examens i concursos internacionals de carill\xc3\xb3. Ha enregistrat amb Catalunya M\xc3\xbasica i t\xc3\xa9 editats diversos CDs._NEWLINE_Durant l\xe2\x80\x99any ofereix diversos concerts amb el Carill\xc3\xb3 del Palau de la Generalitat, en temporades de concerts que comencen a les Festes de la Merc\xc3\xa8 i s\xe2\x80\x99acaben amb el Festival Internacional de Carill\xc3\xb3 de Barcelona, que t\xc3\xa9 lloc al juliol. Molts d'aquests concerts s\xc3\xb3n el primer diumenge de mes, i tamb\xc3\xa9 en dates significatives, com Sant Esteve._NEWLINE_A m\xc3\xa9s, els dies feiners, interpreta 15 minuts de m\xc3\xbasica amb el carill\xc3\xb3, a les 12 del migdia i a les 6 de la tarda. I tamb\xc3\xa9 toca en les recepcions oficials del Palau de la Generalitat on \xc3\xa9s requerida._NEWLINE_L'any 2003 forma el Duo Revert\xc3\xa9 i Van Assche, amb el carillonista Koen Van Assche, amb el qual ofereixen nombrosos concerts arreu, amb repertoris innovadors. Paral\xc2\xb7lelament, els dos carillonistes han dut a terme el projecte conjunt de crear el seu propi carill\xc3\xb3, iniciativa que va culminar l'any 2013 amb la construcci\xc3\xb3 del Bronzen Piano, un carill\xc3\xb3 m\xc3\xb2bil \xc3\xbanic al m\xc3\xb3n. Aquest carill\xc3\xb3 s'ha pogut escoltar en diversos concerts, al costat d'altres instruments fent m\xc3\xbasica de cambra, acompanyat d'una orquestra de corda (a la Sagrada Fam\xc3\xadlia) o d'una banda simf\xc3\xb2nica (L'Auditori de Barcelona). _NEWLINE_En la seva tasca incansable per difondre el carill\xc3\xb3, l\xe2\x80\x99any 2017 va impulsar el XIX Congr\xc3\xa9s Mundial de Carill\xc3\xb3, celebrat a Barcelona i altres localitats catalanes, del que en va ser directora."